Diari Oficial de la Generalitat Valenciana


Sumari del DOGV 9996, del 29-11-2024 (2024/12183)

RESOLUCIÓ de 27 de novembre de 2024, per la qual es convoquen, per a l’exercici 2025, subvencions del Programa per a la promoció de la investigació científica, el desenrotllament tecnològic i la innovació a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9996

Data del DOGV
:   29-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12224

CVE
:   LMFG-W-0129-41325

Data del document
:   27-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * ajuda al desenvolupament
    * investigació científica

Mitjançant l’Orde 19/2020, 1 d’octubre, de la Conselleria d’Innovació, Universitats, Ciència i Societat Digital (DOGV núm. 8919, de 05.10.2020) modificada per l’Orde 17/2024, de 31 de juliol, de la Conselleria d’Educació, Cultura, Universitats i Ocupació (DOGV núm. 9908, de 05.08.2024) s’aproven les bases reguladores per a la concessió de subvencions del Programa per a la promoció de la investigació científica, el desenrotllament tecnològic i la innovació (I+D+i) a la Comunitat Valenciana, en el títol II de la qual s’establixen les disposicions específiques per a la concessió i tramitació de les subvencions dels subprogrames següents:

1. Subprograma de recursos humans dedicats a activitats d’I+D+i.

2. Subprograma per a la consolidació i l’enfortiment de projectes i grups d’I+D+i

3. Subprograma d’internacionalització de la investigació i de la divulgació de la ciència

4. Subprograma per a la promoció i dinamització dels parcs científics

En virtut del que s’ha exposat i de conformitat amb l’article 160.4.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions,

RESOLC

*Primer. Objecte i condicions de la concessió de la subvenció*

1. Convocar per a l’exercici 2025 les diferents subvencions dels subprogrames d’I+D+i previstes en l’Orde 19/2020, 1 d’octubre, de la Conselleria d’Innovació, Universitats, Ciència i Societat Digital, per la qual s’aproven les bases reguladores per a la concessió de subvencions del Programa per a la promoció de la investigació científica, el desenrotllament tecnològic i la innovació (I+D+i) a la Comunitat Valenciana, amb la modificació efectuada per l’Orde 17/2024, de 31 de juliol, de la Conselleria d’Educació, Cultura, Universitats i Ocupació (bases reguladores en referències posteriors). Estes convocatòries figuren com a annexos d’esta resolució i estan distribuïts de la manera següent:

a) Subvencions per a la contractació de personal investigador predoctoral: annex I.

b) Subvencions per a estades de contractats predoctorals en centres d’investigació fora de la Comunitat Valenciana: annex II.

c) Subvencions del Programa Santiago Grisolía: annex III.

d) Subvencions per a la contractació de personal investigador en fase postdoctoral: annex IV.

e) Subvencions per a donar suport a la contractació de personal investigador doctor de les ajudes Ramón y Cajal: annex V.

f) Subvencions per a la contractació de personal de suport vinculat a un projecte de transferència tecnològica: annex VI.

g) Subvencions per a la realització d’estades de personal investigador doctor en empreses de la Comunitat Valenciana: annex VII.

h) Subvencions per a estades de personal investigador doctor en centres d’investigació radicats fora de la Comunitat Valenciana: annex VIII.

i) Subvencions a grups d’investigació emergents: annex IX.

j) Subvencions per a grups d’investigació consolidats: annex X.

k) Subvencions del Programa Prometeu per a grups d’investigació d’excel·lència: annex XI.

l) Subvencions per a la captació de projectes europeus o altres programes de caràcter internacional: annex XII.

m) Subvencions per a l’organització i la difusió de congressos, jornades i reunions científiques, tecnològiques, humanístiques o artístiques de caràcter internacional: annex XIII.

n) Subvencions per a la promoció i dinamització dels parcs científics: annex XIV.

2. Les condicions per a la sol·licitud, tramitació, resolució i notificació seran les que establixen les bases reguladores referides.

*Segon. Finançament i import de la convocatòria*

1. Les subvencions que es convoquen per esta resolució per a l’exercici 2025 es finançaran amb càrrec a la línia S0296 del programa pressupostari 542C00, «Investigació, Desenrotllament Tecnològic i Innovació (I+D+i)» del pressupost de gastos de la Generalitat, amb un import estimat de 89.711.033,00 euros, condicionat a l’existència de crèdit adequat i suficient per a això en els corresponents pressupostos de la Generalitat per a l’any 2025 i següents. L’import global màxim destinat a estes subvencions es farà públic per una resolució de la Conselleria d’Educació, Cultura, Universitats i Ocupació.

2. El pagament anticipat del 100 % de l’import de les subvencions la convocatòria de les quals s’efectua per esta resolució es farà si la Llei de pressupostos de la Generalitat o una altra norma ho establixen així.

3. Per a la bestreta de les subvencions, les entitats beneficiàries hauran d’aportar com a garantia un aval bancari per un import igual a la quantitat anticipada incrementada en un 1 %.

Queden exonerades d’aportar esta garantia les entitats assenyalades en l’article 171.5 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en l’article 42.2 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions.

*Tercer. Persones beneficiàries*

Podran ser beneficiàries d’estes subvencions les persones físiques i jurídiques que preveuen les bases reguladores, sempre que complisquen els requisits fixats en estes, i el que addicionalment disposen els annexos d’esta convocatòria.

*Quart. Termini i presentació de sol·licituds i documentació*

1. El termini per a la presentació de sol·licituds serà el que establisca per a cada tipus de subvenció l’annex corresponent.

2. Les persones o entitats que vullguen participar en cada convocatòria hauran d’omplir el model oficial de sol·licitud que estarà disponible en la seu electrònica de la Generalitat Valenciana <https://sede.gva.es/va/>,

i en la pàgina web de la Conselleria d’Educació, Cultura, Universitats i Ocupació: <https://ceice.gva.es/va/>

3. Les sol·licituds s’han de presentar exclusivament mitjançant el procediment previst en la seu electrònica de la Generalitat al qual pot accedir-se des de la URL següent: <https://sede.gva.es/va/>, que requerix acreditació amb firma digital autoritzada; serà l’última sol·licitud presentada, dins del termini establit, l’única que es considerarà vàlida als efectes de tramitació de l’expedient.

4. Únicament les persones físiques que residisquen a l’estranger en el moment de presentació de la sol·licitud podran utilitzar el tràmit telemàtic que no requerix acreditació amb firma digital, així com qualsevol de les formes de presentació que determina l’article 16.4 de la Llei 39/2015, d’1 d’octubre. En este cas, hauran de presentar, juntament amb la sol·licitud, la documentació acreditativa d’estar residint a l’estranger.

En el cas d’una persona física resident a l’estranger que no opte per la utilització d’un sistema de firma electrònica autoritzada, després de l’enviament telemàtic, imprimirà els documents que genere automàticament l’aplicació telemàtica en què consignarà la firma original i els presentarà en qualsevol dels llocs assenyalats en l’article 16.4 de la Llei 39/2015, d’1 d’octubre, del procediment administratiu comú de les administracions públiques (d’ara en avant LPAC).

Els servicis de correus a l’estranger, públics o privats, no són registres vàlids, de conformitat amb l’article 16.4 de la Llei 39/2015, d’1 d’octubre. En el cas que es presente la sol·licitud davant d’un d’estos servicis, la data de registre serà la de la seua entrada en un registre vàlid. No s’acceptaran les sol·licituds que presenten un registre que no siga d’entrada.

5. Es consideraran efectivament presentades les sol·licituds signades i registrades dins de termini, que incloguen tant el formulari com la resta dels documents determinats com a part integrant de la sol·licitud per a cada subvenció en l’annex corresponent.

6. Les sol·licituds que no hagen sigut presentades d’acord amb el que es disposa en este apartat quart seran inadmeses amb la resolució prèvia d’inadmissió.

7. La presentació de la sol·licitud comportarà l’autorització a l’òrgan gestor per a comprovar les dades d’identitat, el domicili i la titulació segons el Decret 165/2010, de 8 d’octubre, del Consell, pel qual s’establixen mesures de simplificació i de reducció de càrregues administratives en els procediments gestionats per l’Administració de la Generalitat i del seu sector públic, i recaptar els certificats que ha d’emetre l’Agència Estatal d’Administració Tributària, la Tresoreria General de la Seguretat Social i la conselleria competent en matèria d’hisenda o tributs, que acrediten el compliment, per part de la persona sol·licitant, de les seues obligacions tributàries i amb la Seguretat Social, en els termes que establix l’article 22.4 del Reglament de la Llei 38/2003, de 17 de novembre, general de subvencions, aprovat mitjançant el Reial decret 887/2006, de 21 de juliol. No obstant això, els qui sol·liciten estes subvencions podran acreditar directament el compliment de les obligacions referides mitjançant l’aportació dels certificats corresponents. D’acord amb el que es preveu en l’article 24 del Reglament de la Llei 38/2003, de 17 de novembre, general de subvencions, la presentació de declaració responsable substituirà la presentació de les citades certificacions en les beques i altres subvencions que es concedisquen a investigadors en els programes de subvencions destinats a finançar projectes d’investigació així com en les subvencions atorgades a les administracions públiques i als organismes, les entitats i les fundacions del sector públic dependents d’aquelles.

8. En tot cas, s’hi haurà d’adjuntar la declaració responsable de no estar incurs en les prohibicions que preveu l’article 13 de la Llei 38/2003, general de subvencions.

A més, en el cas d’entitats privades, llevat que la documentació ja estiga en poder de l’administració actuant, hauran d’aportar una còpia dels estatuts o la documentació acreditativa de la constitució de l’entitat sol·licitant, i una còpia del document acreditatiu de la representació legal de la persona que dona conformitat a la sol·licitud en nom de l’entitat sol·licitant. D’altra banda, estes entitats hauran d’acreditar el compliment de la normativa sobre integració laboral de persones amb discapacitat o, si és el cas, l’exempció d’esta obligació, segons el que preveu l’article 7 de la Llei 11/2003, de 10 d’abril, sobre l’Estatut de les persones amb discapacitat.

9. En totes les convocatòries, les sol·licituds hauran de comptar amb la firma de la persona que tinga la representació legal de l’entitat en matèria d’investigació i de la persona que figure com a investigadora responsable del projecte, i podrà substituir-se la primera mitjançant la presentació pels centres d’investigació d’una llista de persones sol·licitants firmada per este representant legal, per a la qual cosa hauran d’utilitzar el model normalitzat que estarà disponible en la pàgina web de la Conselleria d’Educació, Cultura, Universitats i Ocupació: [https://ceice.gva.es/va](https://ceice.gva.es/va/).

10. Només s’admetrà una sol·licitud per persona o investigador principal per a cada una de les subvencions que es convoquen mitjançant esta resolució. A més, en les subvencions del subprograma per a la consolidació i l’enfortiment de projectes i grups d’I+D+i, la mateixa persona investigadora no podrà formar part de més d’un grup d’investigació dels que sol·liciten estes ajudes en esta convocatòria.

*Quint. Criteris de valoració, termini de resolució i notificació i recursos*

1. Les sol·licituds s’hauran de tramitar de conformitat amb el que s’establix en les bases reguladores i la resolució i concessió d’estes s’efectuarà en règim de concurrència competitiva.

2. Les sol·licituds presentades es valoraran d’acord amb els criteris i el barem que per a cada una de les subvencions es determinen en el títol II de les bases reguladores.

3. En els casos en què fora necessari resoldre l’empat per haver obtingut la mateixa puntuació durant el procés d’avaluació, es tindrà en compte la puntuació més alta obtinguda en el criteri de valoració del projecte o l’activitat que calga desenrotllar amb l’ajuda sol·licitada en cada una de les subvencions, i per a les subvencions a grups d’investigació emergents i consolidats, es tindrà en compte la puntuació més alta obtinguda en el criteri de la trajectòria investigadora dels membres del grup. Si persistix l’empat, es resoldrà aplicant criteris d’equilibri de gènere. Si, després d’això, es mantinguera l’empat, es resoldrà aplicant el criteri que determine motivadament la comissió avaluadora.

En cas de ser necessària l’aplicació de criteris de gènere per a dirimir l’empat entre les sol·licituds, tindran prioritat les persones sol·licitants o investigadores principals el gènere de les quals es trobe menys representat en la seua àrea de coneixement. Per a això, es tindrà en compte el desequilibri de gènere que presenten les àrees temàtiques de la Subdivisió de Coordinació i Avaluació de l’Agència Estatal d’Investigació, de conformitat amb les dades disponibles procedents del Sistema Integrat d’Informació Universitària relatives al personal docent i investigador de la Comunitat Valenciana i que figuren en la taula I de l’annex XV d’esta convocatòria.

4. La resolució de les ajudes convocades i la notificació d’estes es farà d’acord amb el que establix l’article 20 de les bases reguladores. La publicació es farà en la pàgina web de la Conselleria d’Educació, Cultura, Universitats i Ocupació. El termini màxim per a resoldre les sol·licituds presentades i per a la concessió i notificació de les subvencions que s’establixen en esta convocatòria serà de sis mesos a partir de la data de finalització del termini de presentació de sol·licituds. El còmput d’este termini s’interromprà durant el termini requerit per a l’esmena per l’interessat. Una vegada transcorregut este termini sense que haja recaigut cap resolució, es considerarà desestimada la sol·licitud de concessió d’ajuda, en els termes que preveu l’article 25 de l’LPAC.

5. Les resolucions dels procediments de concessió de les subvencions posen fi a la via administrativa. Contra estes, l’interessat podrà optar entre interposar potestativament un recurs de reposició davant del mateix òrgan que les ha dictades, en el termini d’un mes comptat a partir de l’endemà de la notificació, d’acord amb els articles 112, 123 i 124 de l’LPAC; o bé impugnar-les directament davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la notificació, per a la qual cosa caldrà formular el corresponent recurs contenciós administratiu a l’empara del que s’establix en els articles. 10.1, lletra a, i 46.1 de la Llei 29/1998, de 13 de juliol, reguladora de la jurisdicció contenciosa administrativa. En cap cas podrà simultaniejar-se la interposició dels dos recursos.

*Sext. Protecció de dades personals*

La gestió de les subvencions previstes en esta convocatòria comporta el tractament de dades de caràcter personal, de les persones sol·licitants de la subvenció, representants i tercers, i s’han de complir les mesures i garanties regulades en la normativa en matèria de protecció de dades, especialment les establides en el Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals, en els termes següents:

a) Responsable del tractament: Conselleria d’Educació, Cultura, Universitats i Ocupació, amb seu en avinguda Campanar, 32, 46434, València; correu electrònic de contacte: [protecciodedades](mailto:protecciodedadeseducacio%40gva.es)[educ](mailto:protecciodedadeseducacio%40gva.es)[hxmn@xjz.hz](mailto:protecciodedadeseducacio%40gva.es)

b) Categoria i origen de les dades que s’han de tractar: dades personals identificatives, de contacte i de qualsevol altra naturalesa que s’arrepleguen per mitjà de formularis, consulta a plataformes autonòmiques d’interoperabilitat (PAI en referències posteriors) o a altres administracions públiques, en cas que no hi haja oposició a esta consulta, i la documentació que entreguen els sol·licitants i els representants legals.

Si la documentació presentada conté dades de terceres persones, prèviament a la comunicació d’estes dades a la Conselleria, els sol·licitants i els representants legals hauran d’informar-les del tractament de les seues dades per part de la Conselleria, en els termes previstos en este resolc.

c) Finalitats del tractament i base jurídica: amb base jurídica en el compliment d’una missió efectuada en interés públic, l’exercici de poders públics i en el compliment de les obligacions legals segons les bases reguladores d’esta convocatòria i altres normes aplicables, incloses les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides es publicaran, segons el que corresponga, en el web de la Conselleria a l’efecte de notificar, en el portal de transparència de la Generalitat Valenciana i en el Sistema Nacional de Publicitat de Subvencions, amb la indicació, segons cada cas, de la convocatòria, el programa i el crèdit pressupostari al qual s’imputen, el beneficiari, la quantitat concedida i l’objectiu o la finalitat de la subvenció.

d) Destinataris de les dades: les dades personals podran ser comunicades tant a la PAI, per a comprovar les dades de sol·licitants, com a altres administracions i institucions públiques, entre les quals es troben, sense caràcter limitador, òrgans de caràcter autonòmic, local, estatal i de la UE, òrgans judicials i el Ministeri Fiscal, el Tribunal de Comptes, les Corts Valencianes, la Sindicatura de Comptes, la Intervenció General de l’Administració de l’Estat, el Defensor del Poble, el Síndic de Greuges, l’Agència Valenciana Antifrau, el delegat de Protecció de Dades i altres tercers subjectes de dret privat amb interés legítim i/o dret d’accés en el procediment.

e) Totes les dades sol·licitades per mitjà del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d’estes dades a la Conselleria comportarà les conseqüències que preveu l’ordenament jurídic.

f) Termini de conservació de dades: Les dades es conservaran durant el temps necessari per a complir la finalitat per a la qual es van recaptar i per a determinar les possibles responsabilitats que es puguen derivar d’esta finalitat i del tractament de les dades, i de conformitat amb la normativa d’arxius i documentació. No obstant això, les dades personals podran conservar-se durant períodes més llargs sempre que es tracten exclusivament amb finalitats d’arxiu d’interés públic, finalitats d’investigació científica, històrica o estadística, sense perjuí de l’aplicació de les mesures tècniques i organitzatives apropiades per a protegir els drets i les llibertats de la persona interessada.

g) Drets: la persona interessada pot exercir els drets d’accés, rectificació, supressió, oposició, limitació en el tractament, portabilitat i no ser objecte d’una decisió basada únicament en el tractament automatitzat, mitjançant les vies següents:

a) Mitjançant el tràmit electrònic establit a este efecte, que es pot consultar en la pàgina web de la Conselleria (ceice.gva.es), en l’apartat «Registre de tractament de dades».

b) Amb l’enviament de la petició a qualsevol de les adreces de contacte següents:

Adreça postal: avinguda de Campanar, 32, 46521 València

Adreça electrònica: oldklnfdobyjojmejciqpzdv@orx.ze

L’exercici dels drets requerix la identificació inequívoca de la persona interessada o del seu representant.

h) Dret a reclamar davant de l’autoritat de control: la persona interessada pot presentar una reclamació davant de l’Agència Espanyola de Protecció de Dades (www.aepd.es) si considera que no s’han atés els seus drets o s’ha vulnerat el tractament de les seues dades personals. Prèviament, pot contactar amb el delegat o la delegada de Protecció de Dades de la Generalitat Valenciana a través de wfx@mvy.mw o dirigir-se al passeig de l’Albereda, 16, 46880, València.

*Sèptim. Obligacions de transparència per a les entitats públiques, privades i persones físiques que reben subvencions a l’empara de la convocatòria.*

1. Les entitats públiques han de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitat pública.

2. Les entitats privades beneficiàries de la subvenció hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre, citada, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6, i l’econòmica i la pressupostària de l’article 8 d’esta. Esta publicació es farà a través de la pàgina web de l’entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir a través de l’enllaç següent: <https://gvaoberta.gva.es/va/tep>.

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant, almenys, quatre anys naturals.

Sense perjuí de les obligacions que es preveuen en els apartats anteriors, totes les entitats beneficiàries de subvencions han de donar la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, inclòs el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

Totes les entitats beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha fet el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Octau. Mitjans de notificació dels diferents tràmits que cal omplir en el procediment*

Les notificacions es faran mitjançant una publicació en la pàgina web de la Conselleria d’Educació, Cultura, Universitats i Ocupació i tindran tots els efectes de notificació practicada, de conformitat amb l’article 45.1 de l’LPAC.

*Nové. Entrada en vigor*

Esta resolució entrarà en vigor l’endemà de publicar-se en el *Diari Oficial de la Generalitat Valenciana*.

De conformitat amb el que s’establix en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, s’hi podrà recórrer potestativament en reposició o bé caldrà plantejar directament un recurs contenciós administratiu, en els terminis i davant dels òrgans que s’indiquen a continuació:

a) El recurs de reposició s’ha d’interposar davant de l’òrgan que va dictar l’acte en el termini d’un mes a comptar de l’endemà de la publicació d’esta resolució.

b) El recurs contenciós administratiu s’haurà de plantejar davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l’endemà de la publicació d’esta resolució.

  

València, 27 de novembre de 2024

José Antonio Rovira Jover

Conseller d’Educació, Cultura, Universitats i Ocupació

Esta disposició conté annexos. Consulteu-ne la versió en PDF.